**Høng Vandværk**

**Bestyrelsens årsberetning til generalforsamling for 2022.**

**Velkommen til generalforsamling** for året 2022. Velkommen til vores domicil på Sæbyvej 2A., hvor vi som Vandværk er glade for at være.

**Lige som sidste år afholder vi vores generalforsamling** i maj, og efter de reviderede vedtægter skal generalforsamlingen være inden udgangen af april kvartal. På vores generalforsamling i 2021 blev det ved forbrugernes stemmer vedtaget, at vi skulle udtræde af de økonomiske rammer i Vandsektorloven. Det er nu implementeret i Høng Vandværk. Nu er det udelukkende Kalundborg Kommune vi refererer til, og som dermed som myndighed er ene om at føre tilsyn med os sammen med jer forbrugere og jeres stemme på den årlige generalforsamling. Tak til jer forbrugere, som møder frem til generalforsamling og gør jeres stemme gældende.

**Høng Vandværk er stadig en levende institution** med opgaver nok til at holde alle med deres daglige gang her travlt beskæftiget. Vores driftsleder, René har været hos i 5 år og hans store arbejdsindsats bærer frugt. Hans store evne til at se muligheder frem for begrænsninger gør stort indtryk på vores forbrugere samt forskellige samarbejdsrelationer. Herunder er naturligvis Vandværkets bestyrelse.

**Vi har en produktionskapacitet** på ca. 50 kbm. i timen. Vores tankkapacitet er på 720 kbm. og et almindeligt døgnforbrug er 650 til 690 kbm. Når det aktuelle forbrug overstiger 50 kbm. i timen, bruger vi af vores tankreserve. Denne reserve reetableres i perioder på døgnet, hvor vandbehovet er mindre. Vi har en nødforbindelse til Løve Knudstrup Vandværk, som kan gå begge veje. Det er vigtigt for forsyningssikkereheden, at vi ikke udelukkende skal stole på fremmed tankvognskapacitet, hvis uheldet skulle være ude med vores vandforsyning.

**Forsyningssikkerhed er et nøgleord** i Høng Vandværk. Lige så er det hos andre. Solbjerg Vandværk, som leverer vand til bl.a. Tjørnelunde, ønskede at kunne få vand fra os. I første omgang som supplement/nødforsyning. De er nu ved at etablere en ledning fra Tjørnelunde til Kulby for at kunne modtage. Høng Vandværk skal så drage omsorg for at levere vand med tilstrækkeligt tryk. For at sikre at der stedse vil være frisk vand i ledningen, kobles 2 forbrugere i Tjørnelunde på.

I 2022 har vi fået 2 nye tilslutninger. Vi er nu **2195 forbrugere** med afregningsmålere. **2895 forbrugsandele** som også omfatter lejligheder. Vi har **284 bimålere**.

**Vi har i 2022**

* **indpumpet 257.672 kbm**,
* **udpumpet 250.294 kbm**.
* **skyllevand udgør 7.378 kbm.**
* **afregnet 231.627 kbm** med forbrugerne
* **vandpris** har været **6 kr./kbm**.
* **fastafgift årlig 570 kr**./forbrugsenhed.

Vores **spild** har i 2022 været på **7,4 pct**., hvilket er højere end i 2021, men dog ikke så højt, at vi skal betale straffeafgift. Spild skyldes fremdeles brud på primært gamle ledninger og forvitrede alu-anboringer, og hvor vandet ikke kommer til overfladen, men løber i utætte kloaker.

**I 2022 var vores kbm. pris 6 kr.,** som den også var i 2020. Med de stigende krav til vandværker og det offentliges forventninger til økonomisk formåen hos samme (altså forbrugerne) vil prisstigninger forekomme jævnligt i takt med den økonomiske udvikling i det øvrige samfund. 2022 har, som I alle ved, været præget af væsentlige højere priser på stort set alting. Fra de seneste generalforsamlinger vil jeg gentage det faktum, at det stadig er billigere at drikke vand fra vandhanen til ca. 7 øre pr. liter end at købe tilsvarende mængde vand på flaske.

**Vandanalyser.** Vi har stadig firmaet Dons til at foretage analyser af vores vand samtidig med, at vi kører selvkontrol. Vandkvaliteten er fortsat god, og det er vi lykkelige for. Vi har en hårdhed på ca. 16.

**Vores vand er**, som vandet hos andre vandværker, **undersøgt for PFAS**. Det er heldigvis ikke konstateret hos os. Samfundsmæssigt er det et meget større problem, end vi har kunnet drømme om i vores værste mareridt, og ikke mindst de relevante myndigheder har set komme. Her er man ved at danne sig et billede af omfanget af forureningen. Meget mere spændende og ikke mindst udfordrende bliver det så, hvad man/vi kan gøre ved det, eller om man **kan** gøre noget ved det. Økonomien i hele denne misere vil være, som den plejer. Billedlig talt har fækalier det med at falde **NEDAD** og udgifterne havner dermed hos forbrugerne.

**Brud.** Høng Vandværk har stadig mange forskellige rørtyper liggende i jorden Med en 118 års historie har vi set alt, hvad markedet har budt på. Vi har mere end 150 km. ledning og det har – som tidligere nævnt -fortsat været som at lede efter en nål i en høstak, når vi skal forsøge at lokalisere et brud, der ikke er kommet til overfladen. Der er dog sket forbedringer på dette felt. De nye afregningsmålere, der bliver installeret hos forbrugerne, har en indretning, der på nydansk hedder en ”støj logger”, som bliver overvåget af en **”Leak detector”.** Den melder til Vandværket, hvis der er støj fra f.eks. ledningsbrud. Vi vil, som nævnt på tidligere generalforsamlinger, fortsat se lækager på alu-anboringer, som blev anvendt i udstykninger i 60’erne og 70’erne. De bliver udskiftet enten, når bruddet er konstateret eller forsyningsområdet totalrenoveres. Desuden vil nye afregningsmålere opsat i landområderne under Høng Vandværk have et simkort, som giver Vandværket mulighed for at aflæse timeværdierne en gang i døgnet. Vi har en forventning til at disse målere bliver udskiftet inden for det næste år.

Vi har haft brud på Lundevejen og flere brud på Slagelsevej.

**Sektionering.** Et tilbagevendende arbejde er at opdele vores forsyningsområde i sektioner, og vi har i 2022 nedsat 3 brønde med sektionsmålere ved stien ved Fuglereden, på Højbuen og ved Centerstien.

**Digital opmåling**. Kravene til digital opmåling af vores ledningssystem er udvidet. Nyanlagte ledninger skal ud over den sædvanlige koordinat og have en Z kote, som er angivelse af dybden. Udgangspunkt er højden over havets overflade. Vi har stadig vores GPS- udstyr i samarbejde med Varmeværket.

**Renoveringsarbejder i 2022.** Vi har fornyet ledningsnettet på den vestlige side af Slagelsevej fra Jernbanevej til Møllegårdsvej. Møllegårdsvej er ligeledes renoveret.

* Mindre renoveringsarbejder.
* Tankrensning med støvsuger udført af dykkere. Eftersyn af tankene ved samme lejlighed.
* Gulvbehandling i mødelokalet.
* Ny indgangsdør på vandværk.
* Ny tagbelægning på gl. Sæby Vandværk. Bruges til lager.

**BNBO-område**. Jeg vil gerne gentage noget af fortællingen fra sidste år om BNBO. BNBO står for de områder, der ligger ved boringer oven på vandressourcerne i vores undergrund. Oprindelig var det en afstand på 10 meter fra boringen. Så blev det en radius på 25 meter, der skulle friholdes for dyrkning. Nu er kravene til friholdelse af jorden for diverse pesticider forøget, så vi for Høng Vandværks vedkommende taler om 12,5 hektarer. Grundlaget for myndighedernes beregninger kan jeg ikke komme ind på, men de vise fædre har desuden besluttet, at de enkelte vandværker skal forhandle med de enkelte lodsejere, der lægger jord til deres boringer. Vi er stadig i en fase, hvor vi venter på at forhandle med vores lodsejer, Kragerup Gods. Nyt er, at Kragerup Gods har planer om flere tiltag inden for den grønne energi. De har netop fået tilladelse til en Brintfabrik, hvor råstoffet til denne produktion er el og råvand. Vi skal levere råvandet. Deres andet tiltag er en solcellepark. En sådan udnyttelse af jorden vil alt andet lige beskytte vores vandressourcer mod uønskede sprøjtemidler. Dette projekt mangler at blive godkendt hos kommunen. Det bliver absolut spændende forhandlinger om BNBO området. De nye udgifter til BNBO-erstatninger vil blive lagt oven i vores kbm. pris, men noteret særskilt på opkrævningen.

**Skovrejsning i Sæby.** På et tidspunkt blev vi i Vandværkets ledelse gennem avisen opmærksomme på, at Kalundborg Kommune havde fået en gave fra Klimaskovfonden til et skovrejsningsprojekt på et område syd for Sæby. Da vi har ledninger i dette stykke skovrejsningsjord, kontaktede vi Kommunens folk med dette arbejdsområde. Det var ikke faldet dem ind at undersøge, hvad der var af ledninger i undergrunden medmindre de var tinglyste. Så de fleste ledninger ligger på gæsteprincip. Traditionen med vandledninger og deres placering var i tresserne og halvfjerdserne almindelig vis mundtlige aftaler og så billigt som muligt. Generelt kan siges, at Sæby Vandværk i alle henseender har været meget prisbevidste, når det drejede sig om vandledninger. En krone sparet, var en krone tjent. Sæbys talerør i Høng Kommunalbestyrelse fik påbegyndt en udvikling til byggegrunde af det nu kommende skovareal. Planerne er ikke blevet til noget – måske på grund af uhensigtsmæssig undergrund, og så er det på flere måder en gave til kommunen at kunne rejse skov på arealet i stedet. Vi skal dog huske, at der er ingen gaver, der er gratis. I øvrigt mødte Høng Vandværk frem til mødet med Kalundborg Kommune med nogle i vores øjne små ændringsforslag til skovlinjen, så det begrænsede flytningen af rør, og vi kunne komme til rørene, når de var tjenlige til udskiftning. Men vi er nederst på VIP stigen, og vores forslag kom ikke i betragtning.

**Bestyrelsesmøder.** Vi har haft 5 bestyrelsesmøder i årets løb. Det er et normalt antal for Høng Vandværk. Bestyrelsesmedlemmers samt suppleanters interesse for Vandværkets hverdag er fortsat meget stor.

**Forestående arbejder i Høng Vandværk i 2023**. Ud over BNBO-projektet ved vores boringer ved Kragerup Gods og Brintfabrikken i samme område samt den omtalte omlægning af ledninger i arealet udlagt til skovrejsning i Sæby vil der ske ledningsfornyelse i Høng. Det er på Strandvej fra Banemarken til Vestergade. På Hovedgadens østlige side fra Møllevej til Centerstien.

**Tak til alle samarbejdspartnere.** Tak til forbrugerne for den forståelse, der bliver udvist, når vi foretager vores ledningsarbejder, og de må undvære vand i kortere perioder.

Bestyrelsen i Høng Vandværk

Erling Skovdal